钦定古今图书集成/明伦汇编/官常典/第638卷 > 《辞免知潭州状一》前人
## 钦定古今图书集成/明伦汇编/官常典/第638卷 > 《辞免知潭州状一》前人

右熹十二月初十日，准尚书省札子，“奉圣旨差知潭
州者。伏念熹疏谬不材，试郡无状，解罢之后，方知循
省。所以中间两蒙圣恩，皆尝力陈愚悃，竟荷从欲，尚
叨祠禄，以尽馀年。不意今者又蒙记怜，有此除授，三
年之间，三被抆拭。自惟何者，有此叨逾，假使衰病支
离，不堪扶曳，亦当闻命奔走，不敢复有辞避。实以区
区愚虑，前已控陈，而昨来已曾辞免知静江府，又不
能无辞远就近之嫌。在熹私意，尤难冒处。所有降到
省札内圣旨指挥，窃缘熹见遭大功之丧，准格未该
除服，未敢望阙谢恩，已送建阳县库寄收讫。欲望朝
廷检会前此两番辞免申状，详酌事理，早赐开陈，令
熹仍旧补满宫观考任，实为大幸。谨”具状申尚书省，
伏候钧旨。